שנה ל"מחאת הזבל" – תמונת מצב - ערים
שנה ל"מחאת הזבל" – תמונת מצב
לדברי תושבים רבים לא הרבה השתנה ברחובות בכל הקשור לניקיון העיר מאז שמחאת הזבל עלתה לסדר היום. מילה גורודצקי, ממובילות המחאה: "זה נכון שזו גם אחריות התושבים שמשליכים לכלוך, אבל זה לא פוטר את העירייה מאחריות"
פורסם בתאריך: 8.9.17 10:35
שנה עברה מאז פרצה ברחובות "מחאת הזבל", ולדברי תושבים רבים בעיר לא הרבה השתנה בכל הקשור לניקיון העיר מאז שהנושא עלה לסדר היום. בדף הפייסבוק של המחאה מעלים תושבים תמונות של פינות מלוכלכות בעיר מדי יום, כאשר הטענות מופנות לתושבים שאינם מקפידים על זריקת פסולת בסמוך לימי הפינוי, ובעיקר כלפי קברניטי העירייה שלא מוצאים פתרונות קבועים לבעיה, בדמות הצבת שילוט ברור על ימי פינוי, ענישה באמצעות קנסות לכל תושב או בעל עסק שמלכלך, וכו'.
לאורך השנה האחרונה התומכים במחאה פתחו בשלל התארגנויות יצירתיות, לרבות שליחת מכתבים לעירייה, חלוקת בלונים ירוקים שנועדו להזכיר שהעיר מלוכלכת ואף שליחת מכתבים לגופים רשמיים מחוץ לעיר.
כך למשל, תושבת רחוב פדובה בחרה לשלוח מכתב תלונה על הלכלוך התמידי ברחוב לנציב תלונות הציבור השייך למשרד מבקר המדינה. הנציבות בדקה את העניין ובמכתב תגובה נמסר לתושבת כי "מהעירייה נמסר כי התושבים באזור מוציאים פסולת באופן תדיר מבלי להתחשב בימי פיני הגזם. עוד נמסר מהעירייה כי מנכ"ל העירייה אישר הצבת מצלמות במקום והגברת הפיקוח לצד התקנתן".
חלופת המכתבים הזו הייתה בחודש אפריל, אלא שלדברי התושבים המצלמות עדיין לא הוצבו כמובטח והרחוב עדיין מלוכלך.
בקבוקי פלסטיק פזורים ברחובות (צילום: מתוך עמוד הפייסבוק של מחאת הזבל)
מילה גורודצקי, ממובילות המחאה: "מקורות הלכלוך מגוונים. מדובר בפסולת אתרי בניין, לכלוך שמשאירים תושבים, פחים שעולים על גדותיהם, קרטונים שמשאירים ברחובות בעלי חנויות, גנים ציבוריים רווי בדלי סיגריות ובקבוקים".
איפה האחריות של התושבים בכל הסיפור הזה?
"זה נכון שזו גם אחריות התושבים שמשליכים לכלוך, אבל זה לא פוטר את העירייה מאחריות. עובדי הניקיון לא תמיד מנקים כמצופה, הרבה תושבים ראו עובדים שפשוט נחים בזמן העבודה או מחפפים. מפני פחי אשפה לא מרימים זבל שנופל במהלך הפינוי, קבלנים זורקים פסולת איפה שבא להם. לא יכול להיות שעובדי הניקיון מנקים כמו שצריך אם בגן הפלסטיק, למשל, שהוא גן מרכזי בעיר שעוברים בו המון ילדים והורים בכל יום, יש כמויות אדירות של בדלי סיגריות. כמות כזאת של בדלי סיגריות, ליד ילדים משחקים, לא מצטברת ביום אחד וגם לא בשבוע. זה מראה שעובדי הניקיון לא מספיק מנקים".
"העירייה עובדת עם קבלן שנותן שירותי ניקיון. יכול להיות שהעובדים שלו לא מתוגמלים כמו שצריך. יש שמועה שהם מקבלים פחות משכר מינימום, לכאורה. אולי אין להם תמריץ לעבוד".
אז הבעיה היא רק בעובדי הניקיון?
"הבעיה גם בפקחים של העירייה, שלא נותנים דו"חות וגם לא ממש פוקחים עיניים ודואגים לעקוב אחר מפרי חוק. למשל, באופן קבוע ברחוב ויצמן יש חנות שזורקת קרטונים לרחוב. החוק אומר שצריך לקפל קרטונים ולקשור אותם ורק אז להוציא אותם לפינוי. אם אני רואה את הקרטונים של החנות הזאת וכל העיר רואה, וכולם יודעים מאיזה חנות הקרטונים מגיעים, איך זה יכול להיות שהפקחים לא יודעים? חוק זה לא חוק. אם אין מי שיוציא אותו לפועל, ברור שהתושבים לא ישמעו לחוק. אם לא היו נותנים דו"חות חניה למי שחונה באדום לבן, אז אנשים היו חונים באדום לבן".
מה הפתרון, תקציב גדול יותר?
"לא בהכרח יותר תקציב, אלא יותר הקפדה על איך משתמשים בתקציב. יכול להיות שלא דואגים שהקבלן שנותן את שירותי הניקיון יעשה את העבודה כמו שצריך, אז אולי כדאי להחליף קבלן לאחד יותר טוב. חשוב שגם הפקחים יונחו לשים לב למקומות שיש בהם באופן קבוע לכלוך ולחכות שם ולחלק דו"חות. אולי כדאי להביא יועץ חיצוני שיבדוק איך כל הפעולות של הניקיון מתבצעות בעיר ויימצא איך לשפר אותן".
תגובת עיריית רחובות: "עיריית רחובות משקיעה רבות בשדרוג ניקיונה של העיר, וניתן לראות זאת הן בממצאים בשטח, והן במעקב ההדוק והיחס לכל פנייה שמתקבלת בנושא זה. נקבעו תכניות ניקיון חדשות ברחובות שונים בעיר, נוספו עובדי טיאוט, נוספו מאות אשפתונים ברחובות, נרכשו מכונות מיוחדות לניקוי מדרכות בלחץ קיטור ומתוכננת רכישת רכבי טיאוט נוספים. יתרה מזאת, הוספנו כוח אדם לפיקוח ואנו מקיימים פעולות לשטיפת מדרכות וכבישים בכל רחבי העיר על פי תכנית העבודה. בימים אלה, במסגרת ההיערכות המוגברת לקראת חגי תשרי, עיריית רחובות מתגברת את אגף שפ"ע בשתי מכונות טיאוט נוספות באמצעות קבלן חיצוני, שני מנופים, תגבור פינוי המכולות והמוטמנים ברחבי העיר ועובדי טיאוט שיוצבו במספר אזורים מרכזיים. בנוסף, הוחלט כי עובדי האגף יקיימו משמרות כפולות לפינוי אשפה, תבוצע הוספת מכולות ומוטמנים ברחבי העיר, עובדי המנופים יעבדו משמרות כפולות וכך גם שאר עובדי האגף. אנו מאמינים כי ההשקעה הגדולה והפעילות הרבה שאנו מקיימים בתחום הניקיון בכל רחבי העיר תסייע לנו להמשיך ולעמוד בסטנדרטים הגבוהים ביותר בתחומי הניקיון ונראות העיר.
באשר לטענות התושבים, אנו מתייחסים בכובד ראש לכל תלונה או הערה שאנו מקבלים, נפגשים עם התושבים בשטח על בסיס יומי ומשפרים את השירות בהתאם. ראוי לציין כי לעיתים התלונות מתייחסות לשטחים פרטיים אשר העירייה מנועה על פי חוק לאכוף במקום, אלא על ידי צו משפטי בלבד. לעיתים, תושבי העיר אינם ערים לימי ההוצאה אשר מפורסמים על ידי העירייה. למרות זאת, עיריית רחובות רואה בתושבים כלקוחות שאותם יש לשרת בצורה הטובה ביותר, ואנו מתייחסים אל כל פנייה בכל הכבוד הראוי".